ผู้บัญชาการตำรวจแห่งชาติ สั่งระดมกวาดล้างอาวุธปืน ยาเสพติด พร้อมกันทั่วประเทศตั้งแต่ 10 ตุลาคมนี้
พลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ มีหนังสือสั่งการให้หน่วยปฏิบัติในการสังกัดทั่วประเทศ ระดมกวาดล้างความผิดเกี่ยวกับอาวุธปืน อาวุธสงคราม วัตถุระเบิด ผ่านระบบออนไลน์และสื่อสังคมออนไลน์โดยผิดกฎหมาย รวมถึง ความผิดเกี่ยวกับยาเสพติด และบุคคลตามหมายจับ ตั้งแต่วันที่ 10 ตุลาคม ถึง 8 พฤศจิกายนนี้ หลังพบว่า ปัจจุบันมีการก่ออาชญากรรมสะเทือนขวัญ ที่มีการใช้อาวุธปืนในการกระทำผิดอยู่บ่อยครั้ง สร้างความสูญเสียแก่ชีวิต ทรัพย์สิน และความหวาดกลัวของประชาชนมากขึ้น โดยให้ศูนย์ปฏิบัติการ และควบคุมสั่งการป้องกันปราบปรามอาชญากรรม เป็นกลไกขับเคลื่อนการบริหารจัดการคดี เพื่อไม่ให้เกิดความซ้ำซ้อนในการทำงานนอกจากนี้ ผู้บัญชาการตำรวจแห่งชาติ ยังมีหนังสือสั่งกำชับเรื่องการปราบปรามยาเสพติด โดยให้เพิ่มความเข้มการจับกุมผู้กระทำผิด ขยายผล และมาตรการยึดอายัดทรัพย์สินในทุกเครือข่าย ทุกระดับ พร้อมแก้ปัญหาให้ครบทุกมิติ ทั้งป้องกัน จับกุม บำบัด โดยเฉพาะ ในชุมชนสถานศึกษา สถานบริการ สถานประกอบการ โดยให้ร่วมกับภาคีเครือข่าย ค้นหาผู้ติดยาเสพติดที่มีอาการทางจิตในพื้นที่ จัดทำฐานข้อมูล เพื่อพิจารณาจัดลำดับความรุนแรง และนำเข้าบำบัด พร้อมดำเนินโครงการตำรวจสีขาว ด้วยการตรวจหาสารเสพติดในปัสสาวะของข้าราชการตำรวจในสังกัด หากพบตำรวจนายใดมีสารเสพติดในร่างกาย หรือมีพฤติกรรมเกี่ยวข้องกับยาเสพติเ ผู้บังคับบัญชาต้องดำเนินการทางอาญา วินัย และปกครองอย่างเด็ดขาด